U-I-197/00
Natisni
Opravilna št.:
U-I-197/00
Datum odločitve:
15. 5. 2003
ECLI:
ECLI:SI:USRS:2003:U.I.197.00
Akt:
Odlok o ustanovitvi Zavoda za turizem Postojna (Uradni list RS, št. 73/98), 4. odst. 13. čl.

Statut Zavoda za turizem Postojna, 1. odst. 20. čl.
Izrek:
Pobuda za začetek postopka za oceno ustavnosti in zakonitosti četrtega odstavka 13. člena Odloka o ustanovitvi Zavoda za turizem Postojna (Uradni list RS, št. 73/98) in prvega odstavka 20. člena Statuta Zavoda za turizem Postojna se zavrže.
Evidenčni stavek:
Ustavno sodišče ni pristojno za oceno zakonitosti internega akta, s katerimi se urejajo notranja razmerja v zavodu.
Geslo:
1.5.51.1.27.5 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Aktov poslovanja/aktov internega značaja.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Družba Postojnska jama, turizem d. d., Postojna
Datum vloge:
11. 7. 2000
Vrsta odločitve:
sklep
Vrsta rešitve:
zavrženje
Dokument:
US22393
Dokument v PDF obliki:
U-I-197-00.pdf
115 KB
Prenesite datoteko
U-I-197/00
15. 5. 2003
SKLEP
Ustavno sodišče je v postopku za preizkus pobude družbe Postojnska jama, turizem d.d., Postojna, ki jo zastopa direktor Ivan Vekar, na seji dne 15. maja 2003
sklenilo:
Pobuda za začetek postopka za oceno ustavnosti in zakonitosti četrtega odstavka 13. člena Odloka o ustanovitvi Zavoda za turizem Postojna (Uradni list RS, št. 73/98) in prvega odstavka 20. člena Statuta Zavoda za turizem Postojna se zavrže.
Obrazložitev
1. Pobudnica je dne 11. 7. 2000 vložila pobudo za oceno ustavnosti in zakonitosti četrtega odstavka 13. člena Odloka o ustanovitvi Zavoda za turizem Postojna (v nadaljevanju Odlok) in prvega odstavka 20. člena Statuta Zavoda za turizem Postojna (v nadaljevanju Statut). Izpodbijana akta naj bi bila v nasprotju z Zakonom o pospeševanju turizma (Uradni list RS, št. 57/98 in nasl. - ZPT).
2. Ustavno sodišče na podlagi 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) odloča med drugim o ustavnosti in zakonitosti predpisov in splošnih aktov za izvrševanje javnih pooblastil.
3. Izpodbijani odlok ni predpis, temveč akt o ustanovitvi javnega zavoda. Takšen akt je posamičen akt, čeprav ga je v obliki odloka sprejel občinski svet. Takšno stališče je Ustavno sodišče že zavzelo v sklepih št. U-I-172/92 z dne 2. 4. 1993 (OdlUS II, 41) in št. U-I-105/92 z dne 9. 11. 1994 (OdlUS III, 120). Ustavno sodišče ni pristojno za odločanje o ustavnosti in zakonitosti posamičnih aktov, zato v primeru izpodbijanega odloka ni izpolnjen procesni pogoj iz 21. člena ZUstS za njegovo ustavnosodno presojo. Glede na četrti odstavek 1. člena Zakona o upravnem sporu (Uradni list RS, št. 50/97 in nasl. - v nadaljevanju ZUS) se lahko zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, presoja v upravnem sporu. V upravnem sporu odloča na prvi stopnji Upravno sodišče, kolikor ni z zakonom drugače določeno (9. člen ZUS). Pobudnica zato lahko sporno določbo Odloka izpodbija s tožbo pri Upravnem sodišču v roku trideset dni od vročitve tega sklepa (četrti odstavek 21. člena ZUS).
4. Statut, katerega določba se izpodbija, je interni akt, s katerim se urejajo notranja razmerja v Zavodu za turizem Postojna. Izpodbijana določba Statuta ureja imenovanje predstavnikov članov posameznih dejavnosti, torej le interna razmerja Zavoda in nima eksternih učinkov. Zato Ustavno sodišče za oceno njegove zakonitosti ni pristojno.
5. Ker ne gre za akta, za presojo katerih bi bilo pristojno, Ustavno sodišče ni ugotavljalo izpolnjenosti ostalih procesnih predpostavk.
6. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić